b'\n_START_ARTICLE_\nPiet\xc5\xb3 Tailandas\n_START_PARAGRAPH_\nPiet\xc5\xb3 Tailandas\xc2\xa0\xe2\x80\x93 tai atskiras regionas Tailande, sujungtas su centriniu regionu siaura Kra s\xc4\x85smauka.\n_START_SECTION_\nGeografija\n_START_PARAGRAPH_\nPiet\xc5\xb3 Tailandas yra Malakos pusiasalyje, u\xc5\xbeima ma\xc5\xbedaug 70 713\xc2\xa0km\xc2\xb2 ploto ir \xc5\xa1iaur\xc4\x97je ribojasi su Kra s\xc4\x85smauka, siauriausia pusiasalio dalimi. Vakarin\xc4\x97 pakrant\xc4\x97 yra stati, tuo tarpu ryt\xc5\xb3 pus\xc4\x97je dominuoja up\xc4\x97s. Did\xc5\xbeiausia up\xc4\x97 pietuose\xc2\xa0\xe2\x80\x93 Tapi, tekanti Surathani provincijoje, kuri kartu su Phumduangu u\xc5\xbeima daugiau nei 8000\xc2\xa0km\xc2\xb2 ploto. Ma\xc5\xbeesn\xc4\x97s up\xc4\x97s: Patanis, Saiburis, Krabis ir Trangas. Did\xc5\xbeiausias e\xc5\xbeeras pietuose tai Songkhla e\xc5\xbeeras (1040 km\xc2\xb2). Did\xc5\xbeiausias dirbtinis e\xc5\xbeeras tai \xc4\x8ciaolanas (Rat\xc4\x8dapraphos u\xc5\xbetvanka), u\xc5\xbeimantis 165\xc2\xa0km\xc2\xb2 plot\xc4\x85 Khaosoko nacionaliniame parke, Surathanio provincijoje._NEWLINE_Pusiasalio viduryje driekiasi keletas kaln\xc5\xb3 grandini\xc5\xb3, kuri\xc5\xb3 auk\xc5\xa1\xc4\x8diausia vir\xc5\xa1\xc5\xabn\xc4\x97\xc2\xa0\xe2\x80\x93 Khaoluangas, 1 835\xc2\xa0m, Nakhonsithamarato provincijoje. Tarp Kra s\xc4\x85smaukos ir Phuketo salos driekiasi kalnai, vadinami Phuketo grandine, kurie susijungia su Tanao Si kalnais \xc5\xa1iaur\xc4\x97je. Beveik lygiagre\xc4\x8diai su Phuketo grandine, ta\xc4\x8diau 100\xc2\xa0km \xc4\xaf rytus, driekiasi Nakhonsithamarato arba Banthato grandin\xc4\x97 nuo sal\xc5\xb3 Samujis, Kophangano ir Kotao Surathanio provincijoje ir baigiasi Malaizijos pasienyje. Sien\xc4\x85 su Malaizija formuoja Sankalakhirio grandin\xc4\x97, kuri kartais yra skirstoma \xc4\xaf Patanio, Talubano ir Songkhlos grandines. Malaizijos pasienyje pakyla Titivangsos grandin\xc4\x97._NEWLINE_Vakarin\xc4\x97 pakrant\xc4\x97 erozijos veikiama, suskilo \xc4\xaf daugel\xc4\xaf sta\xc4\x8di\xc5\xb3 pavieni\xc5\xb3 kalv\xc5\xb3. Tos kalvos panirusios \xc4\xaf j\xc5\xabr\xc4\x85 po paskutinio ledynme\xc4\x8dio, dabar sudaro daug sal\xc5\xb3, toki\xc5\xb3 kaip gerai \xc5\xbeinomos Phiphi salos. Taip pat gerai \xc5\xbeinoma yra D\xc5\xbeeimso Bondo sala Phangnga \xc4\xaflankoje, kuri buvo nufilmuota filme \xe2\x80\x9e\xc5\xbdmogus su auksiniu pistoletu\xe2\x80\x9c.\n_START_SECTION_\nIstorija\n_START_PARAGRAPH_\nMalaj\xc5\xb3 pusiasalis buvo apgyvendintas nuo prie\xc5\xa1istorini\xc5\xb3 laik\xc5\xb3. Archeologiniai radiniai byloja, kad keletas urv\xc5\xb3 buvo naudojami kaip gyvenamieji namai, o kiti kaip laidojimo vietos. Seniausi palaikai buvo rasti Lang Rongrien urve ir siekia nuo 38.000 iki 27.000 met\xc5\xb3 prie\xc5\xa1 m\xc5\xabs\xc5\xb3 er\xc4\x85._NEWLINE_Pirmajame t\xc5\xabkstantmetyje kin\xc5\xb3 metra\xc5\xa1\xc4\x8diuose buvo pamin\xc4\x97ta keletas paj\xc5\xabrio miest\xc5\xb3 ar miest\xc5\xb3-valstybi\xc5\xb3. Ta\xc4\x8diau tikslios geografin\xc4\x97s vietos nebuvo u\xc5\xbefiksuotos, tod\xc4\x97l yra sud\xc4\x97tinga tapatinti \xc5\xa1iuos miestus su v\xc4\x97lesn\xc4\x97mis gyvenviet\xc4\x97mis. Svarbiausias i\xc5\xa1 \xc5\xa1i\xc5\xb3 valstybi\xc5\xb3 buvo Langkasuka, kuris paprastai yra laikomas Patanio karalyst\xc4\x97s pradininku; Tambralinga tikriausiai Nakhonsithamarato karalyst\xc4\x97s pradininkas arba P\xe2\x80\x99an-p\xe2\x80\x99an miestas Phunphino rajone ir Surathani, kuris tikriausiai buvo \xc4\xafsik\xc5\xabr\xc4\x99s Tapi up\xc4\x97s Bandono \xc4\xaflankoje. \xc5\xa0ie miestai buvo labai \xc4\xaftakoti Indijos kult\xc5\xabros ir pri\xc4\x97m\xc4\x97 brahman\xc5\xb3 ar budist\xc5\xb3 religijas. Kai \xc5\xa0rivid\xc5\xbeaja i\xc5\xa1pl\xc4\x97t\xc4\x97 savo \xc4\xaftakos sfer\xc4\x85, \xc5\xa1ie miestai tapo jos vasali\xc5\xa1kai pavald\xc5\xbeiomis valstyb\xc4\x97mis. \xc4\x8caija miestas Surathanio provincijoje turi kelet\xc4\x85 griuv\xc4\x97si\xc5\xb3 i\xc5\xa1 \xc5\xa0rivid\xc5\xbeaja valstyb\xc4\x97s laik\xc5\xb3 ir tikriausiai buvo karalyst\xc4\x97s regionin\xc4\x97 sostin\xc4\x97. Kai kurie taj\xc5\xb3 istorikai netgi teigia, kad \xc4\x8caija kai kur\xc4\xaf laik\xc4\x85 buvo karalyst\xc4\x97s sostin\xc4\x97, ta\xc4\x8diau tai yra gin\xc4\x8dijama._NEWLINE_Po to, kai \xc5\xa0rivid\xc5\xbeaja prarado savo \xc4\xaftak\xc4\x85, Nakhonsithamaratas tapo dominuojan\xc4\x8dia karalyste regione. Ta\xc4\x8diau karaliaus Ramkhamhaengo valdymo metais, taj\xc5\xb3 \xc4\xaftaka pasiek\xc4\x97 Nakhonsithamaratas. Pagal Ramkhamhaengo u\xc5\xbera\xc5\xa1us, Nakhonsithamaratas karalyst\xc4\x97 buvo Sukotajaus vasalu. V\xc4\x97lesniais laikotarpiais Nakhonsithamaratas tapo Ajutajos karalyst\xc4\x97s vasalu._NEWLINE_Teritorija giliai \xc4\xaf piet\xc5\xabs priklaus\xc4\x97 Malaj\xc5\xb3 sultonatams, tokiems kaip Patanis ir Kedahas, o pa\xc4\x8di\xc4\x85 \xc5\xa1iauriausi\xc4\x85 pusiasalio dal\xc4\xaf kontroliavo Bankokas._NEWLINE_XIX a. pabaigoje thesaphibano reform\xc5\xb3 metu Nakhonsithamaratas ir Patanis buvo \xc4\xaftraukti \xc4\xaf centrin\xc4\x99 valstyb\xc4\x99. Teritorija buvo suskirstyta \xc4\xaf 5 monthonus, kurie tur\xc4\x97jo kontroliuoti miestus-valstybes (mueang). Ma\xc5\xbeesni mueangai buvo sujungti su didesniais ir tokiu buvo buvo sukurtos 14 dabartini\xc5\xb3 provincij\xc5\xb3. 1909\xc2\xa0m. Brit\xc5\xb3-Siamo sutartis nubr\xc4\x97\xc5\xbe\xc4\x97 sien\xc4\x85 tarp Tailando ir Malaizijos. Kedahas per\xc4\x97jo \xc4\xaf Brit\xc5\xb3 kontrol\xc4\x99, o Patanis liko Siamui.\n_START_SECTION_\nKalbos\n_START_PARAGRAPH_\nPagrindin\xc4\x97 kalba\xc2\xa0\xe2\x80\x93 tai piet\xc5\xb3 taj\xc5\xb3 (taj. \xe0\xb8\xa0\xe0\xb8\xb2\xe0\xb8\xa9\xe0\xb8\xb2\xe0\xb9\x84\xe0\xb8\x97\xe0\xb8\xa2\xe0\xb9\x83\xe0\xb8\x95\xe0\xb9\x89 [p\xca\xb0a\xcb\x90s\xc7\x8e\xcb\x90 t\xca\xb0ajt\xc3\xa2\xcb\x90j]), taip pat \xc5\xbeinoma kaip Pak Thai arba Dambro (taj. \xe0\xb8\xa0\xe0\xb8\xb2\xe0\xb8\xa9\xe0\xb8\xb2\xe0\xb8\x95\xe0\xb8\xb2\xe0\xb8\xa1\xe0\xb9\x82\xe0\xb8\x9e\xe0\xb8\xa3 [p\xca\xb0a\xcb\x90s\xc7\x8e\xcb\x90 ta\xcb\x90mp\xca\xb0ro\xcb\x90]), kuri priklauso pietvakari\xc5\xb3 taj\xc5\xb3 kalbos grupei, kuria kalbama 14 Piet\xc5\xb3 Tailando provincijose ir ma\xc5\xbeuose bendruomen\xc4\x97se \xc5\xa1iaur\xc4\x97s Malaizijos valstijose. Ja kalba ma\xc5\xbedaug penki milijonai \xc5\xbemoni\xc5\xb3. Dauguma \xc5\xbemoni\xc5\xb3 taip pat laisvai kalba arba supranta centrin\xc4\xaf taj\xc5\xb3 dialekt\xc4\x85.\n_START_SECTION_\nTransportas\n_START_PARAGRAPH_\nPiet\xc5\xb3 Tailandas jungiasi su Bankoku gele\xc5\xbeinkeliu bei greitkeliu. Didesniuose miestuose yra keletas regionini\xc5\xb3 oro uost\xc5\xb3. \xc5\xa0io regiono transporto centru yra Hatjajus.'